CFR Cluj este în căutarea unui nou preşedinte după plecarea lui Cristi Balaj, de la începutul lunii aprilie. Dani Coman este principala ţintă a lui Neluţu Varga, iar cele două părţi s-au înţeles după întâlnirea de marţi.
Patronul celor de la CFR Cluj a anunţat pentru FANATIK că discuţia cu Dani Coman a fost una interesantă, iar fostul oficial de la Hermannstadt va fi preşedinte cu puteri depline la CFR Cluj, mutarea urmând a fi oficializată în următoarele zile:
“M-am întâlnit cu Dani Coman. A fost o discuţie interesantă şi constructivă. În proporţie de 90%, Coman este noul preşedinte al lui CFR Cluj. Când vorbesc despre preşedinte, vorbesc chiar despre această funcţie.
Dani Coman va fi preşedinte cu puteri depline la clubul nostru. A mai rămas ca vineri, Dani Coman să aibă o discuţie cu Dan Petrescu, să îi explice şi antrenorul nostru cum vede lucrurile, să se pună de acord pe tot ceea ce înseamnă strategia clubului.
După această discuţie, probabil vom face anunţul oficial că Dani Coman este noul preşedinte al CFR-ului. Mi l-am dorit pe Dani Coman de mai multe ori, mă bucur că suntem aproape să batem palma.
Din punctul meu de vedere, lucrurile sunt ca şi încheiate. Am văzut un Dani Coman ambiţios care îşi doreşte să facă performanţă şi să îşi arate valoarea pe care o ştim cu toţii.
Pe final de săptămână, vineri, probabil, vom face şi anunţul oficial. Dani Coman va fi noul preşedinte al celor de la CFR Cluj. Abia aşteptăm să ne apucăm de treabă.
Vreau să readucem CFR-ul acolo unde îi este locul. Vorbim, bineînţeles, de campioana României”, a spus Neluţu Varga pentru FANATIK.
Pe banca celor de la CFR Cluj a revenit cu victorie Dan Petrescu, după o pauză de 11 luni. “Bursucul” are obiectiv clasarea pe locul doi în SuperLiga, fiind motivat şi de o primă de 50.000 de euro pentru acest obiectiv.